“Qalpoq”dagi Maraymamat — Rahmonali Suropov tez yordamning noto‘g‘ri tashxisi sabab infarkt bo‘lgani, shundan so‘ng qand kasalini orttirib olganini ma’lum qildi (video)

“Qalpoq”dagi Maraymamat — aktyor Rahmonali Suropov “Daryo” internet-nashriga eksklyuziv intervyu berdi. Intervyuni “Daryo” muxbiri Feruz Muhammad tashkillashtirdi.

Suhbat davomida aktyor Rahmonali Suropov tez yordamning notog‘ri tashxisi sabab infarkt bo‘lgani, infarktdan so‘ng qand kasalini orttirib olgani haqida gapirib berdi.

Infarkt sababi pala-partish ovqatlanishdan, maishatni ko‘paytirib yuborishdan, boshqa hech narsa emas. Boshimdan o‘tganini o‘zim bilaman. Sport bilan shug‘ullanmaslik yoki mehnat qilmaslikdan kelib chiqdi.
Meni o‘sha kuni tushlik payti bir ukamiz mehmon qildi. Beshbarmoq yedik. Beshbarmoq bir odamga ko‘p suzilgan ekan, qazilari bilan. Kechqurun To‘ytepaga ziyofatga bordim. Choyxonada qozonkabob qilishgan ekan.
Kechqurun uyga keldim, ko‘krak qafasim qattiq og‘ridi. Infarkt bo‘lgan ekanman. Juda ham qattiq og‘riq paydo bo‘ldi. Xotinimga bildirmadim-da, zalga chiqib yotdim. Og‘riq juda ham kuchayib borardi. Keyin xotinim chiqib keldi.
“Tez yordam chaqiraylikmi?” dedi. Men yo‘q dedim. U baribir chaqirdi. Tez yordam kelib, “oshqozoningiz kasal ekan-ku”, dedi. Keyin oshqozon og‘rig‘iga qarshi ukol qildi. U esa mumkin emas ekan.
Ertalab o‘zim shifoxonaga bordim. “Sizni kim olib keldi?” deyishdi. “O‘zim keldim”, dedim. “Iye, qanaqa odamsiz? Infarkt bo‘lganingizni bilasizmi?” deyishdi. Tez yordam chaqirmoqchi bo‘lishdi. Nima qilish kerakligini so‘radim. “Yotish kerak, qimirlashingiz mumkin emas”, deyishdi.
Keyin o‘zim mashinaga minib, 16-shahar shifoxonasiga bordim. U yerda ham “kim olib keldi?”, deya savol berishdi. O‘zim kelganimni aytdim. Aravachaga yotqizib, reanimatsiyaga olib kirib ketishdi. Reanimatsiyada 3 kun yotdim. Keyin stend qo‘yishdi.
Hozir ahvolim yaxshi, lekin baribir ko‘p o‘ylayverganimdan oddiy shamollash bo‘lsa ham, yuragim og‘ridimi, deb qo‘rqib qolganman. Lekin qon suyultiradigan dorini har doim ichib turaman. Oz-moz sport bilan shug‘ullangandek bo‘laman. Hayot o‘tib turibdi, alhamdulillah.
Endi hamma narsa bo‘ynimda bo‘lgani uchun, “men ham xohlayman, kimdir ko‘rsatuv qilsa-da, o‘shanda faqat rolimni o‘ynab, qaysi rolni bo‘lsa ham, o‘ynab, ketsam”, lekin unaqa bo‘lmaydi. Ssenariydan boshlab syomka tugagunga qadar, montaj bo‘lib, ko‘rsatuv tayyor holga kelgunga qadar bo‘ynimda mas’uliyat turadi.
Bu yerda tortishuvlar bo‘ladi, siqilishlar bo‘ladi. Aytilgan paytda aktyor-aktrisamiz kelmay qoladi. Unga siqilasiz.
Yurakka stend qo‘yganimdan keyin u narsalarning hammasini unutdim. Kelmasa-kelmas, “Xudoning aytgani bo‘ladi”, deya siqilmay qo‘ydim.
Stend qo‘yganimdan keyin, qand kasalligini ushlab olibman. “Diyeta qilib yuring” deyishyapti, men diyeta qilolmayman. Qilsam bo‘ladi, lekin qilolmayman. Dorisini bir-bir ichib turaman. Ko‘p esimdan chiqib qoladi.
Men qand kasali bo‘lmayman, deb o‘ylagandim, yurak kasali ham bo‘lmayman, deb o‘ylab yurardim. Xudoning aytgani bo‘larkan. Allohning o‘zi asrab yursin.
Rahmonali Suropov, aktyor, “Qalpoq” hajviy ko‘rsatuvi asoschisi
Ma’lumot uchun, Rahmonali Suropov 1969-yil, 1-yanvar kuni Namangan viloyati, Chust tumani, Axcha qishlog‘ida dunyoga kelgan. Teatr va rassomchilik institutida tahsil olgan. “Qalpoq” hajviy ko‘rsatuvi asoschisi. Oilali. Uch farzandning otasi